Diari Oficial de la Generalitat Valenciana


Sumari del DOGV 8274, del 16-04-2018 (2018/3672)

RESOLUCIÓ de 28 de març de 2018, de la Direcció General d'Esport, per la qual es convoquen subvencions destinades a les federacions esportives amb participació com a seleccions de la Comunitat Valenciana en els campionats d'Espanya per a l'any 2018.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8274

Data del DOGV
:   16-04-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/3672


Data del document
:   28-03-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 28 de març de 2018, de la Direcció General d'Esport, per la qual es convoquen subvencions destinades a les federacions esportives amb participació com a seleccions de la Comunitat Valenciana en els campionats d'Espanya per a l'any 2018. [2018/3672]  
En compliment del que es disposa en l'Ordre 62/2016, de 28 de setembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a les federacions esportives amb participació com a seleccions de la Comunitat Valenciana en els campionats d'Espanya oficials (DOGV 7885, 30.09.2016), es procedeix a la convocatòria d'aquestes subvencions per a l'any 2018.  
Les ajudes convocades per la present resolució no necessiten la notificació a la Comunitat Europea, ja que no compleixen els requisits de l'article 107 del Tractat de Funcionament de la Unió Europea, segons disposa el Decret 128/2017, de 29 de setembre, del Consell, ja que aquestes no suposen cap avantatge econòmic, atès que les entitats a les quals van destinades les subvencions no desenvolupen activitats econòmiques en les quals s'oferisquen al mercat béns o serveis, per la qual cosa no hi ha possibilitat de falsejament de la competència. Les entitats beneficiàries han de presentar una liquidació específica de l'activitat subvencionada que permeta comprovar que aquesta ajuda no suposa cap benefici econòmic.  
Per això, i en virtut de l'article 160.4 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions i la disposició final segona de l'Ordre 62/2016, de 28 de setembre, de la Conselleria d'Educació, Investigació, Cultura i Esport, per la qual es deleguen determinades atribucions al director general d'esport, resolc:  
  
Primer. Objecte  
Convocar les subvencions destinades a federacions esportives amb participació com a seleccions de la Comunitat Valenciana en els campionats d'Espanya oficials l'any 2018.  
  
Segon. Entitats beneficiàries  
La present resolució s'aplica a les federacions esportives que desenvolupen la seua activitat dins de l'àmbit competencial de la Generalitat i que complisquen tots aquells requisits que estableix l'article 13 de la Llei 38/2003, de 17 de novembre, general de subvencions.  
  
Tercer. Finalitat de les subvencions  
1. Les subvencions dirigides a les federacions esportives objecte d'aquesta convocatòria tenen com a finalitat donar suport a la participació de les seleccions esportives de la Comunitat Valenciana en els campionats d'Espanya oficials per seleccions autonòmiques, a fi de millorar la imatge de la Comunitat Valenciana, amb l'equipació de la selecció d'una forma homogènia. Excepcionalment, per als esports autòctons, atés que les competicions d'àmbit territorial superior a la Comunitat Valenciana no estan convocades per una federació espanyola, es consideraran altres competicions de seleccions, d'àmbit nacional o internacional.  
2. De conformitat amb la base 4.2 que regula aquesta convocatòria, s'entén per campionat d'Espanya per seleccions autonòmiques la competició única en el calendari anual de la federació espanyola corresponent, l'objecte de la qual siga obtindre una classificació final oficial per comunitats autònomes en una determinada modalitat esportiva i categoria. Ha d'incloure en la seua denominació els termes: campionat d'Espanya de seleccions autonòmiques, de comunitats autònomes, de federacions o semblants.  
3. Les subvencions es destinen, obligatòriament i en primer lloc, a finançar les despeses dels equipaments esportius per a esportistes i tècnics de les diferents seleccions que participen en els campionats de 2018, referits en el punt 1 d'aquest apartat. A més, es podran destinar a altres despeses derivades de la participació d'aqueixes seleccions en aquests campionats, tals com desplaçament, allotjament i restauració.  
Queden totalment excloses les despeses d'un altre tipus de concentracions prèvies o preparatòries per a aquests campionats.  
4. A l'efecte establit en el punt anterior, el disseny dels equipaments utilitzats ha de garantir almenys l'ús del valencià i la identificació com a selecció, i ha d'incloure el logotip de la Generalitat. Per a les participacions esportives encara no celebrades en el moment de publicació de la present convocatòria, s'han de fer servir equipaments, com a predominant en el primer equipament, el color taronja Pantone 1585C i en el segon equipament el color blau Pantone 295C. La Direcció General d'Esport posarà accessible en la seua pàgina web i a la disposició de les entitats beneficiàries els models, suports, dissenys i les característiques per al compliment del que es disposa en aquest apartat.  
5. Les activitats de seleccions objecte de subvenció han haver-se realitzat des de l'1 de desembre de 2017 fins al 30 de novembre de 2018.  
6. Els campionats de seleccions als quals es refereix aquesta convocatòria han de ser convocats específicament, quant al nombre d'esportistes de cada selecció i sistema de puntuació concret. No es consideren com tal la suma de puntuació d'esportistes individuals que participen pel seu club, classificació per medaller, o pareguts sistemes d'extracció de classificacions.  
  
Quart. Crèdit pressupostari  
El pressupost destinat a finançar la present convocatòria ascendeix a 110.000 euros com a màxim, amb càrrec a l'aplicació pressupostària 49.58.65.092.31, capítol IV, línia de subvenció S8142000, dels pressupostos de la Generalitat per a 2018.  
Aquesta quantitat no suposa increment de la despesa aprovada per la Llei 22/2017, de 29 de desembre, de pressupostos de la Generalitat per a l'exercici 2018.  
  
Cinqué. Sol·licituds i documentació  
1. La sol·licitud de subvenció ha d'ajustar-se al model que figura com a annex I de la present convocatòria i ha de ser única per cada federació esportiva.  
2. La sol·licitud s'ha d'emplenar per mitjans electrònics per part de la persona que ocupe la presidència de la federació esportiva o un representant autoritzat; en aquest cas haurà de presentar l'acreditació.  
3. La sol·licitud s'ha d'aportar conjuntament amb la documentació següent:  
a) Certificat de la federació autonòmica, segons el model que figura com a annex II de la present convocatòria, que portarà, adjunta, la documentació següent:  
Relació d'esportistes d'elit de la temporada anterior, amb indicació del nom, dels cognoms i del nivell.  
 Certificat federatiu que acredite el nombre de seleccions de modalitat esportiva per a persones amb diversitat funcional.  
 Calendari de campionats d'Espanya de seleccions autonòmiques per a la temporada actual.  
b) Pressupost d'ingressos i de despeses.  
c) Model de domiciliació bancària en el qual conste la titularitat del compte bancari on es vulga rebre la subvenció sol·licitada, segons el model inclòs com a annex III d'aquesta convocatòria. No cal si s'ha presentat en una altra convocatòria de la Direcció General d'Esport; no obstant això, haurà indicar-se en quina i també el número de compte.  
  
d) Documentació acreditativa que es troben al corrent de les seues obligacions tributàries i davant la Seguretat Social, mitjançant una certificació referida al moment de conclusió del termini de presentació de sol·licituds, de conformitat amb l'article 22 del Reial decret 887/2006, pel qual s'aprova el Reglament de la Llei general de subvencions.  
  
D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'entitat interessada, l'òrgan gestor del procediment ha d'estar autoritzat per a obtindre directament l'acreditació del compliment de les obligacions tributàries, estatal i autonòmica, i amb la Seguretat Social.  
En cas d'oposar-se al fet que l'òrgan gestor obtinga directament aquesta informació, ha de manifestar-ho expressament en la sol·licitud, i llavors caldrà aportar els documents corresponents.  
i) Declaració responsable de no incórrer en les prohibicions per a obtindre la condició de persona beneficiaria assenyalades en l'article 13 de la Llei 38/2003, de 17 de novembre, general de subvencions. Aquesta declaració està inclosa en l'apartat D de la sol·licitud de subvenció.  
  
4. A més de la documentació assenyalada en aquest apartat, el Servei d'Esport d'Elit i Formació Esportiva, com a òrgan instructor, pot, en qualsevol moment de la tramitació de l'expedient, recaptar qualsevol altra informació que considere necessària per al millor coneixement i la comprensió de l'aplicació de la subvenció.  
  
Sisé. Presentació de sol·licituds  
1. La presentació de la sol·licitud s'ha de fer per mitjans electrònics, de conformitat amb l'article 14 de la Llei 39/2015, d'1 d'octubre, del procediment administratiu comú de les administracions públiques, donada la condició de persona jurídica dels possibles beneficiaris. Per a això s'ha d'accedir a l'apartat de serveis en línia de la seu electrònica de la Generalitat accessible a través de https://sede.gva.es i buscar en l'àrea d'ajudes, beques i subvencions el procediment corresponent a aquesta convocatòria, o accedir directament a través de l'adreça d'internet: http://www.gva.es/va/inicio/procedimientos'id\_proc=2746. Se selecciona l'opció de tramitar amb certificat, s'emplenen les dades del formulari genèric de sol·licitud i s'adjunten els documents indicats en el punt cinqué d'aquesta convocatòria.  
2. Per a poder accedir a aquest sistema telemàtic, la persona que ho sol·licite pot fer servir qualsevol dels certificats admesos per la seu electrònica de la Generalitat, per exemple el certificat electrònic emés per l'Agència Valenciana de Certificació.  
Així mateix, la tramitació electrònica la pot realitzar un representant autoritzat amb una alta prèvia d'aquest en el Registre electrònic de representació de la Generalitat, o qualsevol altra modalitat de representació que s'estime d'acord amb els articles 34 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, tot d'acord amb els articles 5 i següents de la Llei 39/2015, d'1 d'octubre, del procediment administratiu comú de les administracions públiques.  
  
3. Si els documents a aportar amb la sol·licitud telemàtica no són documents electrònics, l'òrgan instructor podrà sol·licitar els originals per a verificar la seua autenticitat.  
  
Seté. Termini de presentació  
1. El termini per a la presentació de sol·licituds s'inicia l'endemà de la publicació en el Diari Oficial de la Generalitat Valenciana de la present convocatòria i finalitza el 30 d'abril de 2018. L'incompliment d'aquest termini en determina automàticament l'exclusió.  
  
2. Quan la sol·licitud no complisca els requisits o falte algun document complementari dels exigits, es requerirà a les entitats interessades que ho esmenen en el termini de 10 dies, amb indicació que, si no ho fan així, es considerarà que han desistit de la seua petició, tot després de la resolució dictada a aquest efecte.  
  
Huité. Barem aplicable  
1. La valoració de les sol·licituds l'ha de fer la comissió tècnica d'avaluació atenent els criteris establits en la base sisena que regula la present convocatòria.  
2. Després d'acabar-se la valoració, s'establirà un ordre de prelació entre les sol·licituds presentades ordenades de major a menor puntuació, i es farà entre aquelles la distribució econòmica, de major a menor puntuació, fins que s'exhaurisca el crèdit pressupostari.  
  
Nové. Termini per a resoldre  
El termini màxim per a resoldre la present convocatòria és de sis mesos a comptar de la publicació en el Diari Oficial de la Generalitat Valenciana, de conformitat amb la base setena que regula aquesta convocatòria. No obstant això, les sol·licituds sobre les quals no recaiga cap resolució expressa en aquest termini podran entendre's desestimades o denegades, sense perjudici de l'obligació legal de resoldre establida en l'article 21 de la Llei 39/2015, del procediment administratiu comú de les administracions públiques. La Direcció General d'Esport ha de notificar a les entitats interessades la resolució de concessió o denegació de les sol·licituds presentades dins del mateix termini de sis mesos, segons s'indica en el punt dotze d'aquesta convocatòria.  
  
Deu. Obligacions de les entitats beneficiàries  
Sense perjudici del que es disposa en l'article 14 de la Llei 38/2003, de 17 de novembre, general de subvencions, són a més obligacions de l'entitat beneficiària les establides en la base novena que regula aquesta convocatòria.  
  
Onze. Justificació i pagament de la subvenció  
1. La Conselleria d'Educació, Investigació, Cultura i Esport abonarà la subvenció prèvia presentació de la documentació justificativa corresponent per mitjans electrònics:  
a) Per a les entitats que tinguen concedides subvencions de la Direcció General d'Esport l'import de les quals conjuntament siga inferior a 60.000 euros, la justificació ha de revestir la forma de compte justificatiu simplificat que, d'acord amb el que es disposa en l'article 75 del Reglament de la Llei general de subvencions, ha de contindre la següent informació:  
a.1) Una memòria d'actuació justificativa del compliment de les condicions imposades en la concessió de la subvenció, amb indicació dels següents punts: denominació del campionat, lloc i dates de celebració, classificació general especificant el resultat de la selecció, de cada categoria; relació d'esportistes participants en cada modalitat, indicant nom i cognoms, data i lloc de naixement i DNI. Cal adjuntar-hi material gràfic on es reflectisca la inclusió del logotip de la Generalitat en els equipaments esportius.  
a.2) Una relació classificada de totes les despeses de l'activitat subvencionada amb indicació de la persona o entitat creditora i del document, el seu import i data d'emissió. S'ha d'indicar quines d'aquestes despeses són finançades amb la subvenció concedida i la data de pagament. A més s'hi ha d'incloure una explicació de la despesa que permeta identificar la seua finalitat i l'adequació a la finalitat de la subvenció.  
En les despeses imputades a la subvenció s'ha de recollir necessàriament la despesa que s'haja realitzat en concepte d'equipaments esportius, que es completaria fins al total de l'import subvencionat amb la resta de conceptes, si és necessari.  
a.3) Un detall d'altres ingressos o subvencions que hagen finançat l'activitat subvencionada, amb indicació de l'import i la seua procedència, o liquidació econòmica amb indicació dels ingressos i de les despeses.  
a.4) Si escau, carta de pagament de reintegrament en el supòsit de romanents no aplicats i també dels interessos derivats d'aquests.  
L'òrgan instructor ha de comprovar, a través de tècniques de mostreig aleatori simple o per raó de la quantia i/o la destinació dels fons aplicats a les despeses subvencionades, els justificants que considere oportuns i que permeten obtindre evidència raonable sobre l'adequada aplicació de la subvenció, i a aquest efecte podrà requerir a l'entitat beneficiària la remissió dels originals dels justificants de despeses seleccionades.  
b) Les entitats que tinguen concedides subvencions de la Direcció General d'Esport l'import de les quals conjuntament siga igual o superior a 60.000 euros hauran de presentar la següent documentació justificativa:  
b.1) Memòria d'actuació justificativa indicada en l'apartat a.1 d'aquest apartat.  
b.2) Memòria econòmica justificativa del cost de les activitats realitzades, que ha de contindre:  
 Una relació classificada de totes les despeses de l'activitat, amb indicació de la persona o entitat creditora i del document, el seu import i data d'emissió. S'ha d'indicar quines d'aquestes despeses són finançades amb la subvenció concedida i la data de pagament. En les despeses imputades a la subvenció s'ha de recollir necessàriament la despesa que s'haja realitzat en concepte d'equipaments esportius, que es completaria fins al total de l'import subvencionat amb la resta de conceptes, si és necessari.  
 Les factures expedides i rebudes en format electrònic de les despeses imputades a la subvenció. En cas de no disposar de factures en format electrònic, l'entitat beneficiària o qui exercisca la seua presidència podrà signar-les electrònicament en un únic document en format pdf, i en el mateix ordre en què apareguen en la relació classificada, o bé presentar les factures originals de manera presencial. En aquest cas seran retornades una vegada comprovades i segellades per la Direcció General d'Esport.  
 Una relació detallada d'altres ingressos o subvencions que hagen finançat l'activitat subvencionada, amb indicació de l'import i la seua procedència, o liquidació econòmica amb indicació dels ingressos i despeses.  
b.3) Si escau, carta de pagament de reintegrament en el supòsit de romanents no aplicats així com dels interessos derivats.  
2. El termini de presentació de les justificacions requerides conclou el 30 de novembre de 2018.  
  
Dotze. Notificació o publicació dels tràmits del procediment  
1. La manera de notificació de cadascun dels tràmits d'aquest procediment és per mitjans electrònics, excepte la notificació de la resolució que s'ha de publicar en el Diari Oficial de la Generalitat Valenciana.  
  
2. Les subvencions concedides s'han de publicar en la pàgina web de la Conselleria d'Educació, Investigació, Cultura i Esport, de conformitat amb l'article huité de l'Ordre 62/2016, d'aprovació de les bases que regulen aquesta convocatòria.  
3. De conformitat amb l'article 3.2 de la Llei 2/2015, de transparència, bon govern i participació ciutadana de la Comunitat Valenciana, les entitats beneficiàries que perceben en cada convocatòria una subvenció total per import superior a 10.000 euros, han de fer-ne una publicitat adient, amb la indicació, com a mínim, de l'entitat pública concedent, de l'import rebut i del programa subvencionat. Aquesta difusió s'ha de fer preferentment a través de les corresponents pàgines web.  
  
De conformitat amb els articles 112, 123 i 124 de la Llei de procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, contra la present resolució, que posa fi a la via administrativa, es pot interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs potestatiu de reposició s'ha d'interposar davant del conseller d'Educació, Investigació, Cultura i Esport, en el termini d'un mes a comptar des de l'endemà de la publicació de la present resolució en el Diari Oficial de la Generalitat Valenciana.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació de la present resolució en el Diari Oficial de la Generalitat Valenciana.  
  
València, 28 de març de 2018. El director general d'Esport: Josep Miquel Moya Torres.